ՀՀ ԳԱԱ ՏԱՐԵԿԱՆ ԸՆԴՀԱՆՈՒՐ ԺՈՂՈՎԸ

Ապրիլի 19-ին տեղի ունեցավ ՀՀ ԳԱԱ տարեկան ընդհանուր ժողովը, որին ներկա էին ՀՀ նախագահ Սերժ Սարգսյանը, նախարարներ, պատգամավորներ: Ժողովին նախորդեցին ԳԱԱ գիտական բաժանմունքների ժողովները, որտեղ տեղի ունեցան շահագրգիռ քննարկումներ: Բաժանմունքների ժողովներում լսվեցին ուշագրավ և հետաքրքիր գիտական զեկուցումներ: Զեկուցողների թվում էին նաև ՀՀ ԳԱԱ արտասահմանյան անդամները:

Բացելով ընդհանուր ժողովը` ՀՀ ԳԱԱ նախագահ, ակադեմիկոս Ռադիկ Մարտիրոսյանը խնդրեց մեկ րոպե լռությամբ հարգել հաշվետու տարում վախճանված ակադեմիկոսներ Թինա Ասաթիանիի, Հրաչ Բարթիկյանի, Սիմոն Կրկյաշարյանի, Ռաֆայել Հովհաննիսյանի, Մանվել Զուլալյանի հիշատակը:

Այնուհետև Հայ Առաքելական եկեղեցու Արարատյան հայրապետական թեմի առաջնորդական փոխանորդ Նավասարդ արքեպիսկոպոս Կճոյանը ժողովին ներկայացրեց Վեհափառ հայրապետի օրհնությունն ու մաղթանքները:

ՀՀ ԳԱԱ նախագահ Ռադիկ Մարտիրոսյանը հանդես եկավ հաշվետու զեկուցումով և ամփոփեց ՀՀ ԳԱԱ 2011 թ. գիտական գործունեության արդյունքները:

Գիտությունների ազգային ակադեմիայի գիտակազմակերպական գործունեության արդյունքները ներկայացրեց ՀՀ ԳԱԱ ակադեմիկոս-քարտուղար Հրանտ Մաթևոսյանը:

Զեկուցումներից հետո ծավալվեց մտքերի աշխույժ և շահագրգիռ փոխանակություն: Ելույթ ունեցան ՀՀ ԳԱԱ ինֆորմատիկայի և ավտոմատացման պրոբլեմների ինստիտուտի տնօրեն Վլադիմիր Սահակյանը, երիտասարդ գիտնականների խորհրդի նախագահ Գևորգ Վարդանյանը, Էկոլոգանոոսֆերային հետազոտությունների կենտրոնի տնօրեն Արմեն Սաղաթելյանը, բուսաբանության ինստիտուտի տնօրեն Ժիրայր Վարդանյանը, Գյումրիի երկրաֆիզիկայի և ինժեներային սեյսմաբանության ինստիտուտի տնօրեն Սևադա Հովհաննիսյանը:

Այս տարի մեծ շուքով նշվելու է նշանավոր արևելագետ, հայագետ, պատմաբան, հնագետ, մեծահռչակ հայ գիտնական Հովսեփ Օրբելու ծննդյան 125 տարին: Եվ, երևի թե, այդ միջոցառումների սկիզբը պետք է համարել ՀՀ ԳԱԱ պատմության ինստիտուտի տնօրեն Աշոտ Մելքոնյանի` աշխարհահռչակ գիտնականի կյանքին նվիրված զեկուցումը:

Ժողովի մասնակիցները հավանության արժանացրին ԳԱԱ նախագահության գործունեությունը: Ժողովի ավարտին ներկաներին սպասում էր հաճելի արարողություն. անցյալ տարի Հայաստանի գիտությունների ազգային ակադեմիայի արտասահմանյան անդամ ընտրված հայազգի գիտնականներին հանդիսավորությամբ հանձնվեցին դիպլոմներ: